dėl 6 dalies: aplinkybės, kurioms susiklosčius gali būti sustabdyti mokėjimai, ir kriterijai, kurie gali padėti nustatyti, kokias programas arba kokią mokėjimų dalį būtų galima sustabdyti.“

Šis komunikatas grindžiamas Komisijos įsipareigojimais, be to, jame pateikiamos konkrečių reglamento 23 straipsnio 1 ir 6 dalių nuostatų taikymo gairės. Todėl jo taikymo sritis tesusijusi su pirmuoju mechanizmu. Gairės turėtų suteikti daugiau tikrumo dėl to, kaip bus įgyvendinamos kai kurios konkrečios 23 straipsnio nuostatos.

2.Su partnerystės susitarimų ir programų peržiūra pagal 23 straipsnį susijusios aplinkybės

2014 m. valstybės narės derasi su Komisija dėl partnerystės susitarimų ir programų. Pagal juos bus nustatyta daugiametė strategija, kaip per septynerius programavimo laikotarpio metus (2014–2020 m.) įgyvendinti valstybei narei skirtų lėšų iš penkių ESI fondų finansavimą. Komisija tikisi partnerystės susitarimus ir daugumą programų patvirtinti pagal BNR 16 ir 29 straipsnius 2014 m.

Valstybės narės ir Komisija turi sutelkti dėmesį į tai, kad prioritetai būtų nustatyti jau laikotarpio pradžioje. Dėl to būtina, kad atitinkamose konkrečiai šaliai skirtose rekomendacijose (toliau – KŠSR), atitinkamose Tarybos rekomendacijose arba pagal makroekonominio koregavimo programas nustatytos problemos būtų tinkamai sprendžiamos skiriant pakankamo dydžio finansavimą, atsižvelgiant į kiekvienai valstybei narei skirtą finansinį asignavimą. Todėl derėdamasi Komisija atidžiai stebi, siekdama užtikrinti, kad naujosios programos būtų rengiamos atsižvelgiant į galiojančias atitinkamas KŠSR ir Tarybos rekomendacijas kiekvienai valstybei narei, taip pat, kai taikoma, į susitarimo memorandumą, jei tai yra makroekonominio koregavimo programa.

Pagal 23 straipsnį lėšas galima perskirstyti tik nuo 2015 iki 2019 m. Taip turėtų būti tik tais atvejais, kai lėšų perskirstymas atitinkamų KŠSR, Tarybos rekomendacijų ir ekonominio koregavimo programų įgyvendinimui galėtų turėti daugiau poveikio nei esamas lėšų paskirstymas. ESI fondai paprastai remia daugiametes investavimo strategijas, kurioms būtinas tam tikras tikrumas ir pastovumas. Reikėtų vengti dažno lėšų perskirstymo, nes tai pažeistų fondo valdymo nuspėjamumą ir galėtų pakenkti priimtų partnerystės susitarimų ir programų patikimumui. Be to, nors KŠSR yra kasmet atnaujinamos, pagrindiniai valstybių narių uždaviniai yra ilgalaikiai ir kasmet iš esmės nesikeičia. Todėl Komisijai suteiktais lėšų perskirstymo įgaliojimais bus naudojamasi atsargiai ir pirmenybė bus teikiama stabilumui, o ne dažnam lėšų perskirstymui.

Pagal 23 straipsnio 1 dalį Komisija gali paprašyti perskirstyti lėšas, siekdama:

remti KŠSR (įskaitant susijusias su prevencine makroekonominio disbalanso procedūros dalimi) ir Tarybos rekomendacijų, su sąlyga, kad jos taikomos ESI fondams, įgyvendinimą;

remti, taikant makroekonominio disbalanso procedūros korekcinę dalį, valstybei narei skirtų Tarybos rekomendacijų įgyvendinimą, su sąlyga, kad lėšų perskirstymas būtinas siekiant panaikinti makroekonominius disbalansus, ir

kuo labiau padidinti ESI fondų poveikį augimui ir konkurencingumui valstybėse narėse, kurioms finansinė parama teikiama pagal Europos finansinės padėties stabilizavimo priemonę, mokėjimų balanso priemonę, Europos finansinio stabilumo fondą arba Europos stabilumo mechanizmą. Pastaraisiais dviem atvejais finansinė parama turi būti derinama prie makroekonominio koregavimo programos.

Prašymai gali būti pateikti dėl lėšų perskirstymo atskiruose ESI fonduose arba iš vieno struktūrinio fondo į kitą (t. y. ERPF ir ESF). Tačiau abiem atvejais sumoms, kurios gali būti perskirstytos, taikomi esminiai teisiniai apribojimai.

Pirma, perskirstant lėšas negalima keisti daugiametėje finansinėje programoje nustatytų metinių viršutinių ribų arba programų asignavimų, skirtų ankstesniais metais iki lėšų perskirstymo sprendimo priėmimo, metinių išmokų. Antra, ESI fonduose lėšas galima perkelti tik iš ERDF į FSI ir atvirkščiai, be to, turi būti laikomasi minimalios ESF dalies reikalavimo (BNR 92 straipsnio 4 dalis). Trečia, bet koks lėšų perskirstymas iš vieno fondo į kitą ir fondų viduje turės atitikti įvairiems ESI fondams nustatytas dalis pagal teminio lėšų sutelkimo reikalavimus. Perskirstant lėšas taip pat reikėtų atsižvelgti į tikslą ne mažiau kaip 20 proc. Sąjungos biudžeto lėšų skirti su klimato kaita susijusių uždavinių įgyvendinimui. Ketvirta, bet koks lėšų pervedimas struktūrinių fondų viduje arba iš vieno fondo į kitą turi atitikti pagal regiono kategoriją skirtą finansinį asignavimą. Galiausiai 23 straipsnis netaikomas pagal Europos teritorinio bendradarbiavimo tikslą vykdomoms programoms.

3.Su partnerystės susitarimų ir programų peržiūra ir pakeitimų rūšimis pagal 23 straipsnį susijusios aplinkybės

Šiame reglamente nenustatytas terminas, iki kurio Komisija turi pateikti prašymą perskirstyti lėšas. Tais atvejais, kai prašymas perskirstyti lėšas teikiamas vykstant Europos semestrui, tai atliekama iškart po to, kai Taryba priima atitinkamas KŠSR, tačiau bet kuriuo atveju ne vėliau kaip per keturis mėnesius nuo jų priėmimo. Tai atitiks nurodytus lėšų perskirstymo terminus ir leis išvengti painiavos pasirodžius paskesnėms KŠSR. Jeigu prašymai perskirstyti lėšas pateikiami pagal Tarybos rekomendacijas dėl per didelių makroekonominių disbalansų, Komisija taikys panašius terminus. Kalbant apie prašymus perskirstyti lėšas, priimtus siekiant kuo labiau padidinti makroekonominio koregavimo programų poveikį augimui ir konkurencingumui, Komisija jas patvirtins iškart po to, kai bus pasirašytas susitarimo memorandumas arba, kai taikoma, papildomas susitarimo memorandumas.

Komisijos prašymas perskirstyti lėšas bus tinkamai pagrįstas. Jame bus paminėta atitinkama KŠSR arba Tarybos rekomendacija (arba susitarimo memorandumo priemonė tuo atveju, jei valstybėms narėms taikoma makroekonominio koregavimo programa), pagal kurią teikiamas prašymas, ir bus nurodyti jo pagrindimo motyvai. Prašyme bus paaiškinta, kodėl ES lygmens intervenciniai veiksmai yra būtini, kaip ES finansavimas galėtų padėti spręsti nustatytus struktūrinius uždavinius ir kodėl nepakanka prieš tai skirtų lėšų. Jame taip pat bus nurodyti BNR ir atitinkamuose konkrečių fondų reglamentuose numatyti teminiai tikslai ir prioritetai.

Prašyme perskirstyti lėšas Komisija prašys, kad valstybė narė peržiūrėtų partnerystės susitarimą ir programas. Tai leis tinkamai reaguoti į ekonominius ir užimtumo uždavinius, nustatytus atitinkamoje KŠSR, Tarybos rekomendacijoje arba susitarimo memorandume (jei valstybėms narėms teikiama finansinė parama), atsižvelgiant į prašymo perskirstyti lėšas dalyką. Toliau aprašoma, koks turi būti prašymo perskirstyti lėšas turinys.

Reglamente nenurodyta, kokio išsamumo turėtų būti prašymas, t. y. ar jame reikėtų nurodyti programas ir prioritetus, kuriems prašymas perskirstyti lėšas galėtų turėti teigiamo arba neigiamo poveikio.

Paprastai, kai atitinkamos KŠSR ar Tarybos rekomendacijos, pagal kurią pateikiamas prašymas perskirstyti lėšas, geriausias įgyvendinimo būdas yra sutelkti daugiau ESI lėšų, Komisija nurodys programas ir prioritetus, kuriuos reikėtų sustiprinti. Valstybės narės nuožiūrai bus paliktas sprendimas dėl programų ir prioritetų, kurie turėtų būti atitinkamai susiaurinti. Tačiau jeigu susijusi valstybė narės nepateiks atsakymo arba atsakymas bus nepatenkinamas, Komisija nustatys, kurios programos ir prioritetai turėtų būti susiaurinti. Be to, Komisija prašyme gali nurodyti itin svarbias programas ar prioritetus, kurie turėtų būti apsaugoti nuo susiaurinimo. Prašyme perskirstyti lėšas Komisija taip pat gali nurodyti programas ir prioritetus, kuriuos reikėtų susiaurinti; tokiu atveju ji pateiks esminius motyvus.

Iš kitos pusės, jei atitinkamos KŠSR ar Tarybos rekomendacijos, pagal kurią pateikiamas prašymas perskirstyti lėšas, geriausias įgyvendinimo būdas yra konkrečiam sektoriui skirtų ESI lėšų sumažinimas, Komisijos prašyme bus aiškiai nurodytos programos ir prioritetai, kuriuos reikėtų susiaurinti. Valstybės narės nuožiūrai bus palikta nuspręsti dėl programų ir prioritetų, kuriems reikėtų skirti daugiau išteklių. Pagal BNR 18 straipsnį ir konkrečių fondų taisykles valstybės narės sutelks paramą didžiausią papildomą naudą pažangaus, tvaraus ir integracinio augimo požiūriu teikiantiems intervenciniams veiksmams, atsižvelgdamos, inter alia, į konkrečiai šaliai skirtas rekomendacijas ir Tarybos rekomendacijas, priimtas pagal Sutarties dėl Europos Sąjungos veikimo 121 straipsnio 2 dalį ir 148 straipsnio 4 dalį.

Jeigu prašymas perskirstyti lėšas pateikiamas pagal abu minėtus scenarijus, Komisijos prašyme bus nurodytos ir tos programos ir (arba) prioritetai, kuriems poveikis turėtų būti teigiamas (taigi jiems reikėtų skirti daugiau išteklių), ir programos ir (arba) prioritetai, kuriems poveikis turėtų būti neigiamas (taigi juos derėtų susiaurinti).